3 Mosebog

## Kapitel 19 vers 1-2 og 9-18

Denne tekst er fra Det Gamle Testamente. Den er en del af den lange fortælling om Moses, der blev valgt af Gud til at føre israelitterne ud af Egypten, hvor de i mange generationer var blevet holdt som slaver. Det var også Moses, som modtog stentavlerne fra Gud, hvor han havde skrevet en række leveregler på, som israelitterne skulle overholde. I både anden og tredje Mosebog er hundredevis af disse leveregler og forbud beskrevet.

I tredje Mosebog hedder kapitel 19 ”Religiøse og sociale bud og forbud”. Det er fra dette kapitel at vers 1-2 og vers 9-18 er valgt ud som tekst til den 13. søndag efter trinitatis.

**Her er bibelteksten stillet op i punktform:**

Herren talte til Moses og sagde: Tal til hele israelitternes menighed og sig til dem:
1 I skal være hellige, for jeg, Herren jeres Gud, er hellig.
2 Når I høster kornet i jeres land, må du ikke høste helt ud til kanten af din mark, og hvad der ligger tilbage, når du har høstet, må du ikke samle ind.
3 Din vingård må du ikke plukke ren, og nedfaldne druer i din vingård må du ikke samle op; dem skal du efterlade til den trængende og den fremmede. Jeg er Herren jeres Gud!
4 I må ikke stjæle
5 I må ikke lyve
6 I må ikke bedrage jeres landsmænd
7 I må ikke sværge falsk ved mit navn, så du vanhelliger din Guds navn. Jeg er Herren!
8 Du må ikke undertrykke din næste eller udplyndre ham
9 Du må ikke holde din daglejers løn tilbage til næste dag
10 Du må ikke forbande en døv, og du må ikke få en blind til at snuble
11 Du skal frygte din Gud. Jeg er Herren!
12 I må ikke øve uret i retssager
13 Du må hverken tage parti for den fattige eller begunstige den rige
14 Du skal dømme din landsmand med retfærdighed
15 Du må ikke løbe med sladder om dine landsmænd
16 Du må ikke stræbe din næste efter livet. Jeg er Herren!
17 Du må ikke nære had til din broder i dit hjerte, men du skal åbent gå i rette med din landsmand, så du ikke pådrager dig skyld
18 Du må ikke hævne dig på dine landsmænd eller bære nag til dem;
19 Du skal elske din næste som dig selv. Jeg er Herren!

**Neden for er en række spørgsmål, som I skal drøfte i gruppen:**

* Hvorfor har Gud lavet regler eller forbud for os mennesker?
* Hvem laver regler for mennesker i dag?
* Hvad sker der, hvis man bryder reglerne?
* Har I særlige regler i klassen? Hvorfor har I dem?
* Har I særlige regler på skolen? Hvorfor har I dem?
* Er nogle af reglerne sværere at overholde end andre? Hvorfor?
* De fleste regler nedenfor er formuleret med et ”du/I må ikke…”, men nogle enkelte er formuleret ”du skal …” Hvorfor? Er der noget særligt ved disse regler?
* Er det nødvendigt at have regler?
* Er der nogle regler, som ikke er gode?
* Er der forskel på forbud og påbud?